**Μήνυμα του Γραμματέα του ΜέΡΑ25 Γιάνη Βαρουφάκη για την επέτειο της 28ης Οκτωβρίου**

Η γιορτή της 28η Οκτωβρίου είναι μέρα ανάσας και ανάτασης για τον ελληνικό λαό που την θυμάται ως τον πρώτο παλλαϊκό ξεσηκωμό εναντίον των δυνάμεων του φασισμού.

Είναι και κάτι άλλο: Ένα σκίρτημα της συλλογικής μνήμης της στιγμής που, πριν ογδόντα χρόνια, αριστεροί, κεντρώοι και δεξιοί, ο λαός μας σύσσωμος, χωρίς να υπολογίσουν κόστος, χωρίς να εκτιμήσουν την πιθανότητα ήττας, αποδεχόμενοι την υπεροπλία των επίδοξων κατακτητών, τους είπαν ένα ξερό, αγέρωχο, γενναίο ΟΧΙ!

Ο λόγος που γιορτάζουμε το ΟΧΙ κάθε 28η Οκτωβρίου είναι ακριβώς αυτός: Σηματοδοτεί το μεγαλείο ενός λαού που μπορεί να πει ΟΧΙ εκεί που πρέπει να πει ΟΧΙ ανεξάρτητα του πρόσκαιρου κόστους, ακόμα κι όταν ο εχθρός είναι σιδηρόφρακτος.

Το ΜέΡΑ25 τιμά τη θύμηση εκείνης της λαμπρής μέρας και τον σοφό λαό που γνωρίζει ότι ο μόνος τρόπος να ζει είναι αρνούμενος την συνθηκολόγηση με ανόητους, προκλητικούς και αδίστακτους κατακτητές.